**VÝZVA NA PREDKLADANIE ŽIADOSTÍ O POSKYTNUTIE PODPORY V RÁMCI KOMPONENTU 2 (POSKYTOVANIE ODBORNÉHO PORADENSTVA)**

**PROGRAMU NA PODPORU STARTUPOV**

Slovak Business Agency (ďalej len „**SBA**“) vyhlasuje v rámci iniciatívy Startup Sharks *Výzvu na predkladanie žiadostí o poskytnutie podpory v rámci Komponentu 2 (Poskytovanie odborného poradenstva) Programu na podporu startupov* (ďalej len „**Výzva**“).

Do Výzvy je možné prihlásiť sa podaním *Žiadosti o poskytnutie podpory v rámci Komponentu 2 (Poskytovanie odborného poradenstva) Programu na podporu startupov* vrátane jej príloh (ďalej len „**Žiadosť**“), a to podľa podmienok uvedených v tejto Výzve.

**DO VÝZVY JE MOŽNÉ PRIHLÁSIŤ SA DO: 27. 12. 2024,**

**zároveň za predpokladu, že SBA bude poverená výkonom niektorých úloh spojených s poskytovaním podpory nepriamou formou, t. j. bude vykonávateľom *Programu na podporu startupov* zverejneného v Obchodnom vestníku č. 204/2024 dňa 21. 10. 2024** (ďalej len „**Program**“)

1. **ZÁKLADNÉ INFORMÁCIE**

V rámci tejto Výzvy ponúkame oprávneným žiadateľom možnosť získať bezodplatne a bez spolufinancovania podporu vo forme poskytovania odborného poradenstva v oblasti, ktorú si oprávnený žiadateľ z nižšie uvedenej ponuky zvolí podľa vlastného výberu (ďalej len **„Poradenstvo“**).

Oprávnený žiadateľ si môže Poradenstvo vybrať z jednej alebo viacerých nasledovných oblastí:

1. spracovanie štúdie realizovateľnosti,
2. biznis plán,
3. plán a analýza partnerov,
4. dokončenie vývoja produktu alebo zhotovenie funkčného prototypu, vrátane testovania a úvodnej prezentácie,
5. marketing,
6. kampaň na zabezpečenie testovania myšlienky a prototypu s reálnymi potenciálnymi klientmi,
7. cenotvorba,
8. marketingový prieskum,
9. vytváranie projektového tímu a iné súvisiace aktivity.

Podpora vo forme poskytovania Poradenstva bude poskytovaná nepriamou formou, a to na základe zákona č. 290/2016 Z. z. o podpore malého a stredného podnikania a o zmene a doplnení zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov v znení neskorších predpisov (ďalej len „**Zákon o MSP**“) a Programu, v súlade s podmienkami uvedenými v tejto Výzve.

Poradenstvo bude oprávneným žiadateľom poskytované prostredníctvom externého dodávateľa zabezpečeného vykonávateľom (ďalej len „**Dodávateľ**“).

Poradenstvo je možné realizovať fyzickou a/alebo online formou.

1. **OKRUH OPRÁVNENÝCH ŽIADATEĽOV**

Zúčastniť sa Poradenstva môže výlučne občan Slovenskej republiky ako fyzická osoba – nepodnikateľ, ktorá nie je podnikom v zmysle čl. 107 ods. 1 Zmluvy o fungovaní EÚ, t. j. subjekt, ktorý vykonáva hospodársku činnosť bez ohľadu na svoje právne postavenie a spôsob financovania, pričom hospodárskou činnosťou sa rozumie každá činnosť, ktorá spočíva v ponuke tovaru a služieb na trhu. Fyzická osoba – nepodnikateľ zároveň nesmie byť ani podnikateľom v zmysle ustanovenia § 2 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Žiadateľ**“). Na účely Programu a tejto Výzvy sa štatutárny orgán, člen štatutárneho orgánu a/alebo prokurista podniku považuje za podnikateľa.

Za účelom predchádzania konfliktu záujmov platí, že Žiadateľom nemôže byť zamestnancom Ministerstva hospodárstva Slovenskej republiky ako poskytovateľa alebo zamestnancom vykonávateľa.

Túto skutočnosť je Žiadateľ povinný doložiť vyhlásením.

1. **PODMIENKY PODÁVANIA ŽIADOSTÍ**

Formulár Žiadosti v elektronickej podobe k nahliadnutiu je dostupný [TU](https://cms.npc.sk/media/startupy/nepodnikatelia/Ziadost%20o%20poskytnutie%20podpory%20v%20ramci%20Programu%20na%20podporu%20startupov_2024.pdf); vyplniť ho bude možné až v čase možnosti podávania Žiadostí.

Žiadateľ sa môže uchádzať v rámci jednej Žiadosti aj o Poradenstvo pre viacero oblastí (môže kombinovať viacero tém).

Žiadosť pozostáva z nasledovných príloh:

a) projektový zámer fyzickej osoby,

b) CV Žiadateľa,

c) prezentácia startupu/nápadu,

d) vyhlásenie Žiadateľa o právach viažucich sa k projektu,

e) vyhlásenie a súhlas k spracúvaniu osobných údajov v rámci Programu na podporu startupov.

**Žiadosť sa predkladá v elektronickej podobe na webovom sídle** [**www.npc.sk**](http://www.npc.sk) **alebo v listinnej podobe[[1]](#footnote-1) na korešpondenčnú adresu: Slovak Business Agency, Karadžičova 7773/2, 811 09 Bratislava, Slovenská republika.**

Upozornenie: Kapacitné obmedzenie vykonávateľa na doručenie Žiadosti v elektronickej podobe je ohraničené veľkosťou 20 MB.

1. **PODMIENKY POSÚDENIA ŽIADOSTÍ A CELKOVÁ VÝŠKA POMOCI**

Žiadosti budú posudzované nasledovne:

1. ak Žiadosť neobsahuje predpísané náležitosti, vykonávateľ do 30 dní odo dňa doručenia Žiadosti vyzve Žiadateľa, aby ju doplnil. Ak Žiadateľ výzve na doplnenie Žiadosti v určenej lehote nevyhovie, vykonávateľ Žiadosť zamietne,
2. všetky Žiadosti podané v termíne, ktoré splnia formálne náležitosti, budú predložené na vyhodnotenie komisii,
3. neúplné Žiadosti a Žiadosti, ktoré nebudú v rámci výzvy na doplnenie v určenej lehote zo strany Žiadateľa doplnené, nebudú predložené komisii,
4. Žiadateľ má možnosť predstaviť komisii prostredníctvom krátkej prezentácie svoj projektový zámer a odôvodnenie potreby získania Poradenstva,
5. po posúdení všetkých Žiadostí, komisia, na základe predložených Žiadostí a s dôrazom na kritéria vyhodnocovania Žiadostí, vyberie Žiadateľov, ktorým vykonávateľ zabezpečí podporu vo forme Poradenstva prostredníctvom Dodávateľa,
6. v prípade schválenia Žiadosti pristúpi vykonávateľ v mene Ministerstva hospodárstva Slovenskej republiky ako poskytovateľa k uzatvoreniu *Zmluvy o poskytnutí podpory vo forme poskytovania odborného poradenstva* v zmysle ustanovenia § 7 ods. 4 a 5 Zákona o MSP (ďalej len „**Zmluva**“). Nadobudnutím účinnosti Zmluvy sa Žiadateľ stáva prijímateľom (ďalej len „**Prijímateľ**“),
7. vykonávateľ nie je povinný Zmluvu uzatvoriť, ak Žiadateľ pred jej uzatvorením neposkytuje vykonávateľovi súčinnosť.
8. **KRITÉRIÁ VYHODNOCOVANIA ŽIADOSTÍ**

Žiadosti budú vyhodnocované podľa nasledovných kritérií:

1. prínosu a trhového potenciálu projektového zámeru,
2. inovatívnosti a unikátnosti riešenia,
3. relevantnosti požadovanej podpory pre Žiadateľa a/alebo,
4. kvality vypracovania Žiadosti a projektového zámeru.
5. **BLIŽŠIE INFORMÁCIE SÚVISIACE S PORADENSTVOM**
   * + 1. Poradenstvo bude poskytované Prijímateľovi na základe analýzy jeho potrieb prostredníctvom Dodávateľa v oblastiach uvedených v bode 1. Výzvy,
       2. **Poradenstvo je možné čerpať odo dňa nadobudnutia účinnosti Zmluvy najneskôr do 09. 03. 2025**, pričom frekvenciu a spôsob poskytovaného Poradenstva si určujú na základe dohody Prijímateľ a Dodávateľ, a to za podmienok uvedených v Zmluve. Priebeh poskytovaného Poradenstva písomne potvrdzuje Prijímateľ,
       3. celkové náklady za poskytnuté Poradenstvo pre Prijímateľa nesmú presiahnuť 25 000,- eur na jeden rozpočtový rok (celkové náklady sú tvorené jednotkovou cenou za poskytovanie Poradenstva x počet hodín poskytovania Poradenstva),
       4. výdavky vzniknuté pred nadobudnutím účinnosti Zmluvy alebo výdavky, ktoré neboli obsahom Žiadosti a predmetom schválenia komisiou, sú neoprávnené výdavky, a nebudú Žiadateľovi ani Dodávateľovi zo strany vykonávateľa uznané,
       5. po ukončení Poradenstva v stanovenom rozsahu vypracuje Prijímateľ k zmluvne dohodnutému termínu uvedenému v Zmluve *Záverečnú dokumentáciu*, ktorú predloží vykonávateľovi. Jej súčasťou je:
     1. Záverečná správa Prijímateľa, ktorá sumarizuje priebeh poskytovania Poradenstva, popisuje aké aktivity sa vykonali pre dosiahnutie definovaných výstupov, ako sa naplnil hlavný cieľ projektu a aký sa dosiahol prínos pre Prijímateľa,
     2. Výstup podpory,
     3. Prezentácia podľa vzoru, ktorá bude obsahovať stručné zhrnutie Záverečnej správy a dosiahnuté výsledky,
        1. Prijímateľ bude osobne prezentovať Výstup podpory a Záverečnú správu pred komisiou, resp. podľa usmernení vykonávateľa,
        2. v nasledujúcich rokoch môže byť tomu istému Žiadateľovi opätovne schválená pomoc podľa podmienok ďalších výziev. Žiadateľ však musí jasne definovať ciele, ktoré budú odlišné od cieľov v predchádzajúcej schválenej Žiadosti a zdôvodniť potrebu opätovne čerpať verejné prostriedky.
6. **ZÁVEREČNÉ INFORMÁCIE**
7. Žiadateľ je povinný poskytnúť vykonávateľovi osobné údaje v rozsahu: meno, priezvisko, adresa trvalého pobytu, dátum narodenia, telefonický kontakt, e-mailová adresa v súlade so všeobecne záväznými právnymi predpismi, najmä s predpismi týkajúcimi sa ochrany osobných údajov. Podrobnosti o [Ochrane osobných údajov](http://www.sbagency.sk/ochrana-osobnych-udajov-0#.Xvw_CygzZPY) nájdete na webovom sídle vykonávateľa,
8. Žiadateľ berie na vedomie poskytnutie údajov prípadne vybraných príloh Žiadosti Dodávateľovi,
9. výška disponibilných finančných prostriedkov určených na túto Výzvu je   
   **50 000,- eur**,
10. najnižšia výška podpory nie je v rámci Programu stanovená,
11. **najvyššia výška podpory je v rámci Programu a tejto Výzvy pre Prijímateľa stanovená max. v rozsahu 25 000,- eur na jeden rozpočtový rok,**
12. **komisia zasadne a Žiadosti vyhodnotí v predpokladanom termíne:** **do 30 pracovných dní od ukončenia podávania Žiadostí v zmysle podmienok Výzvy**,
13. **na poskytnutie podpory nie je právny nárok**,
14. vykonávateľ si vyhradzuje právo túto Výzvu zrušiť a/alebo zmeniť,
15. v prípade, ak SBA nebude poverená výkonom niektorých úloh spojených s poskytovaním podpory nepriamou formou, t. j. nebude vykonávateľom Programu, Žiadateľovi v súvislosti s prípadne podanou Žiadosťou nevznikajú voči vykonávateľovi a/alebo poskytovateľovi žiadne nároky
16. v prípade, ak SBA bude v čase zverejnenia Výzvy poverená výkonom niektorých úloh spojených s poskytovaním podpory nepriamou formou, t. j. bude vykonávateľom Schémy, má sa za to, že SBA vyhlasuje Výzvu v mene Ministerstva hospodárstva Slovenskej republiky ako poskytovateľa.

**Slovak Business Agency**

Karadžičova 7773/2

811 09 Bratislava

[poradenstvo@sbagency.sk](mailto:poradenstvo@sbagency.sk)

1. V prípade zasielania Žiadosti v listinnej podobe sa za dátum podania Žiadosti rozumie dátum na podacej pečiatke pošty [↑](#footnote-ref-1)